Kalavská, Andrea, ministerka zdravotníctva SR (2019-01-31):
Ďakujem veľmi pekne. Vážená pani predsedajúca, vážené dámy, vážení páni, my teda si, čo sme „in“, nám to zmysel dáva, takže veľmi pekne ďakujem za vašu otázku. Ja, ADOS, sú to agentúry domácej ošetrovateľskej starostlivosť, teda aby som pre všetkých ozrejmila a čo táto skratka znamená, veľmi dobre viem, čo sa pýtate. Ja som pani Kováčovú prijala, teda chcela byť prijatá, lebo chcela mať termín na stretnutie so mnou na ministerstve zdravotníctva. Čiže 22. 1. som sa s ňou osobne stretla spolu s mojím tímom a sme riešili jej, jej problémy, keďže je teda poskytovateľkou domácej ošetrovateľskej starostlivosti, a teda predviedla nám teda svoje, svoje problémy, ktoré identifikovala, že ten štandard, ktorý je v súčasnosti platný, a teda tie štandardné terapeutické postupy, štandard, ktorý platný od 1. 1. 2019 pre agentúry domácej ošetrovateľskej starostlivosti, že je pre ňu nerealizovateľný. A tak my sme s ňou dohodli, žeby nám napísala presne slovne, čo je pre ňu neakceptovateľné, čo ju teda znemožňuje vo výkone svojej práce. A viem teda, že pred dvoma dňami nám pani Kováčová doručila písomne, s čím v danom štandarde nesúhlasí. A my ju hodláme, teda po revízii jej požiadaviek opätovne zavolať a na úrovni generálneho riaditeľa sekcie zdravia a teda tvorcov štandardných postupov k nejakému stretnutiu, kde by sme mohli nájsť konsenzus. Čo viem, že v jednej otázke sme náchylní samozrejme jej vyhovieť. A druhá otázka, mne ako človeku sa zdá trošičku nad rámec, bola tá, že pani Kováčová si myslí, že je nad rámec agentúry domácej ošetrovateľskej starostlivosti, aby teda hlásila sociálnemu pracovníkovi, ak pacienta nájde v zlých sociálnych podmienkach. Čiže toto je možno diskutabilné, možno zle pochopené. Čiže máme za to, že teda pani nám to poslala pred dvoma dňami, jej pripomienky, ja som s ňou sedela, hovorím, že 22. 1., a vyhodnotíme ich, bude predvolaná alebo bude zavolaná na stretnutie s pánom generálnym riaditeľom sekcie zdravia. A teda dúfam, že sa dohodneme. My sme spolu teda bavili sa, aj teda s vami, pani poslankyňa, ohľadne agentúr domácej ošetrovateľskej starostlivosti, keďže teraz pripravujeme novelu zákona alebo úpravu zákonov, kde špecifikujeme dlhodobú starostlivosť a teda chceme posilniť dlhodobú starostlivosť, resp. domácu ošetrovateľskú starostlivosť, čiže budeme otvárať aj minimálnu sieť agentúr domácej ošetrovateľskej starostlivosti. V súčasnosti máme 809, chceme to na nejaké číslo okolo tisícky. Ešte teda chceme, aby na 5-tisíc obyvateľov bola jedna sestra, čiže budeme zvyšovať minimálnu sieť. A taktiež robíme revíziu aj odmeňovania, ako som vám sľúbila, aj vašej kolegyni, lebo ja si sama aj uvedomujem, že to cenové ohodnotenie ADOS-iek nie je primerané alebo ideálne. A my chceme, aby takýchto agentúr bolo viac, aby bolo viac sestier v teréne, pretože chceme, aby menej pacientov skončilo v nemocniciach. Ceny na konci dňa, štát to bude stáť oveľa menej finančných prostriedkov, pacienti budú spokojnejší, keď sa o nich budú starať v domácom prostredí, nemusia byť v ústavných buď ošetrovateľských domoch, alebo v nemocniciach. Čiže sľubujem vám z tohoto miesta, že rokujeme aj s poisťovňami. Máme tam prísľub, bude sa zvyšovať, zatiaľ sme náchylní nieže paušál, ale dá sa spektrum výkonov. Pretože zase nám môže sa stať, keby sme to dali na paušál, že niektoré agentúry si vyhliadnu pacientov ľahších, niektoré ťažších, a teda aby to bolo férové, že by sme nacenili výkony, kde by bola tvrdá cenová regulácia v rámci výkonov ADOS-iek. A zvýšili by sme ceny, pretože ja chcem, aby týchto agentúr bolo viac, rozšíriť minimálnu sieť, chcem, aby boli lepšie platené, keď sa našich pacientov alebo ľudí, ktorí nepotrebujú zdravotnú starostlivosť, iba ošetrovateľskú, budú doma. Na konci dňa to nás všetkých bude stáť menej finančných prostriedkov. Čiže k tomuto by sme mali dospieť alebo v pléne budem, neviem ešte, asi s týmto, s touto novelou na jar v roku 2019. A chceme, aby tieto nové ceny pre agentúry domácej starostlivosti a tak iste aj mobilné hospice chceme veľmi a veľmi posilniť. My dosť intenzívne rokujeme, je tu aj pán minister sociálnych vecí, dnes sme mali práve jedno veľké stretnutie, kde už vlastne finalizujeme naše spoločné kroky. A výsledkom toho by mali byť novely zákonov sociálnych a našich, kde by skutočne o sociálne slabých ľudí, chorých, dlhodobo chorých malo byť lepšie postarané rozšírením minimálnej siete a lepším cenovým ohodnotením ľudí, ktorí to poskytujú.